מחשבת ישראל

אמונה בשעת משבר

הערכה חלופית

בסוגית אמונה בשעת משבר.

סיפורה האישי של תהילה פישפדר, בהתמודדותה עם מחלת הסרטן, ששיתפה את אחיה יהונתן, במסגרת לימודי מחשבת ישראל לבגרות.

סיפור אישי

שם המרואיינת- תהילה פישפדר.

תהילה נולדה בטלמון למשפחת פישפדר. תהילה למדה בבית ספר "דרך יהודית" בדולב ולאחר מכן היא המשיכה לאולפנת "בני עקיבא נריה" שם סיימה את התיכון בהצלחה. לאחר מכן, תהילה בחרה לעשות שנת שירות באולפנת נוב שבצפון. האולפנה מתעסקת עם בנות מורכבות שנפלטו מכל המסגרות וחיפשו מוסד שמדבר אליהם. במהלך השנה, תהילה התלהבה והרגישה שהיא משמעותית לחניכות שלה ולכן בסוף השנת שירות הראשונה היא קיבלה החלטה מובנה מאיליה שהיא ממשיכה לעוד שנה באולפנה.

אלא, שבין השנה הראשונה לשנייה, תהילה ערכה בדיקות דם שגרתיות ובהן התקבלו תוצאות שלא היו הגיוניות לגוף אדם בריא ולכן  שלחו אותה לבדיקות מקיפות יותר. גם בבדיקות האלו יצאו תוצאות שלא הגיוניות לגוף האדם ולכן הרופאים התחילו לעלות חששות ומשום זאת הרופאים החליטו לשלוח את תהילה לאולטרסאונד בגלל שחששו לדלקת בכבד, לאחר האולטרסאונד הבינו שזה לא דלקת אלא זה משהו אחר ולכן שלחו אותה לצילום- CT. לאחר הצילום התגלה שלתהילה יש גידול סרטני בכבד בגודל גדול.  לאחר שהתברר שאלו התוצאות, הרופאים קבעו לתהילה ניתוח דחוף להסרת הגידול מהכבד.

תהילה התאשפזה בבית החולים "איכילוב" בתל אביב לשם הניתוח.

הניתוח המורכב עבר בשלום, ב"ה, והרופאים היו מרוצים מהתוצאות של הניתוח. תהילה התאשפזה בבית החולים לעוד שבועיים ולאחר מכן שוחררה לביתה.

בעקבות הניתוח, תהילה נזדקקה לעבור כל שלושה חודשים בדיקות.

 לצערנו, כבר הבדיקה הראשונה הראתה שישנם גידולים קטנים ורבים בכבד.

בעקבות זאת, תהילה חזרה לבדיקות באיכילוב כדי לגלות איזה סוג של גידול יש לה בכבד ולחשוב על פתרונות רפואיים אפשריים. לאחר הבדיקות התברר שהגידול הוא מסוג נדיר ולכן הרופאים הציעו לתהילה לעבור טיפול חדשני וניסיוני שקיים רק בניו-יורק שבארצות הברית.  לאחר התלבטויות עם ההורים והמשפחה החליטו שהולכים על הטיפול בארצות הברית ולכן תהילה תטוס עם אמא שלה לטיפול. הטיסה התעכבה רבות בגלל בעיות ביטוח, אך לאחר עזרה מכמה חברים מעבר לים- תהילה ואימה טסו לארצות הברית כדי לעבור את הטיפול המיוחד. בארצות הברית, בבית החולים המיוחד לגידולי סרטן, ערכו המומחים בדיקות נוספות לגילוי סוג הגידול ולהפתעתם גילו שזה לא סוג הגידול שנקבע ע"י הרופאים באיכילוב, אלא זהו סוג נפוץ וידוע שהיו יכולים לטפל בו בארץ (בדרכים שאינן פשוטות וברורות), אך הרופאים בארצות הברית שלחו אותם לבדיקות נוספות, שלאחריהן להפתעתן החליטו שבמקום לחזור לארץ, יש לדעתם  טיפול רדיולוגי בבית החולים שביכולתו (כמו צנתור) להמית את הגידולים בלי הרבה תופעות לוואי וקשיים אחרים. תהילה ומשפחתה החליטו ללכת על הטיפול בארצות הברית בידי מומחית עולמית בנושא, שמאוד האמינה בטיפול וביכולותיו. זמן ההמתנה לטיפול  היה שבועיים ולכן אבא של תהילה הצטרף אליהם בשביל לעלות את המורל שלהם ולהיות איתם בזמן הטיפול המורכב.

עברו כשבועיים והטיפול הגיע וגם הוא ב"ה עבר בהצלחה וללא תופעות לוואי כמו שהבטיחו הרופאים. משך ההחלמה מהטיפול לקח בערך שבוע, בזמן הזה אבא של תהילה כבר חזר לארץ ולאחר שתהילה החלימה היא ואימה שלה חזרו לארץ.

לאחר חזרתה לארץ תהילה חזרה לאולפנה בנוב ושם היא גם נמצאת כיום. לאחר כחודש וחצי בבדיקות וצילומים שנעשו, התברר שהטיפול הצליח יותר מן המשוער וכל הגידולים נעלמו והכבד מתפקד מצוין. לאחר כשבוע ציינה המשפחה את ניסי הניסים בסעודת הודיה בביתם ובעז"ה ממשיכים להחזיק בתפילה לריבונו של עולם לשמועות טובות ולבשורות טובות גם בשנים הבאות.

**שאלות באמונה**

**1. למה זה קרה דווקא לי?**

האמת שלא כ"כ התעסקתי בשאלה הזאת. היה לי ברור מההתחלה שאם זה ניסיון שהקב"ה בחר לנסות אותי בו כנראה שהוא הדבר שיוביל אותי להיות אדם נכון, אמיתי ומתוקן יותר. הרגשתי שהייתי צריכה להשתמש בכלים שאספתי לעצמי עד עכשיו ואיתם להצליח לצלוח את הניסיון. כל החיים אדם אוסף לעצמו כלים דרך התמודדויות שהוא מתמודד איתם. אדם אוסף לעצמו את הדרך הנכונה והמתאימה לו לעבור את הדברים. אם זה כמה שעושה לו טוב לשתף? מי האנשים שיכולים לעזור לו ובהם להיעזר? מה הדברים שאותם הוא יכול לעשות כדי לשמח את ליבו ונפשו? כל התשובות האלה לא קיבלתי בבת אחת כאשר הייתי צריכה להתמודד איתם. אלא בניתי אותם עם השנים. בהתחלה היה לי ניתוח גדול מאוד בקיץ. אז עוד לא ידעו שזה סרטני. רק היו צריכים להוציא את הגידול. אז נכון שהניתוח היה מורכב וארוך והשהות בבית חולים הייתה לא נעימה אבל ידעתי בדיוק מה צריכים לעשות וראיתי כבר את סוף הדרך. אח"כ אחרי שהניתוח הצליח ב"ה אמרו לי שהגידול היה סרטני אבל זה לא כ"כ הזיז לי כי כבר הייתי אחרי. וברגע שגילו את זה בפעם השנייה זה לא נפל עלי בבום כי כבר ידעתי שזה יכול לחזור וזה סרטני. באופן מסויים, הניתוח היה הכנה לחלק השני של ההתמודדות. לא הכל נפל עלי בבת אחת. אלא לאט לאט וככה הצלחתי לעבור את הדברים בצורה פשוטה יותר.

**2. למה יש רוע בעולם?**

האמת... שהשאלה הזאת היא לא שאלה שנפלה עלי רק בתקופה האחרונה. התמודדתי איתה בחיים. לדוג' במסע לפולין, כשנחטף ונרצח שכן שלי. אבל ברגע שזה נוגע אליך בצורה כ"כ עוצמתית אז ברור ששוב השאלה הזאת מהדהדת. איפה שהוא בראש אני כל החיים יודעת שלהכל יש סיבה. הרגלתי את עצמי להסתכל על כל המציאות בצורה רחבה יותר. לא להסתכל רק על הצרות שיש לך עכשיו אלא להסתכל אחורה. מה היה פעם? נכון שעכשיו המצב לא מושלם אבל הוא התקדם. לראות בגאולה שמתרחשת לאט לאט. כשלומדים על הדברים שעמ"י עבר רואים שהכל בסוף גורם לצמיחה וללידה של דברים מחדש. אז כשהתמודדתי עם השאלה הזאת, כל הזמן התפיסה הזאת הייתה לי בראש וכיוונה אותי לחשוב שזה רק יוביל לטוב. אפילו שזה לא נראה. וזה ממש לא נראה. והכל ערפל. אבל לזכור שזה רק ערפל... מאחוריהם יש נוף יפה. מצחיק אותי לכתוב על זה בכזה פשטות. כי זה עבודת חיים. וזה לקח לי המון זמן וכאב להגיע למסקנות האלה ושיישבו לי את הלב ואת הדעת.

 **3. מה הייתה הדרך שלך לעבור את כל התהליך בצורה הנכונה ביותר?**

נקודה אחת שמאוד עזרה לי זה התפילה. כשהתפללתי הרגשתי בצורה חזקה יותר שאני לא לבד. שאני קטנה. וממש לא הכל בשליטתי. זה נתן לי הרגשה שאני קטנה יותר. הכניס בי המון ענווה ופתח יותר פתח אצלי לקבל את השפע שכן יורד אלי, ולא תמיד אני שמה לב אליו. גרם לי להודות על הדברים הקטנים, על הניסים שבכל יום. התפילה תופסת כמה רגעים של שקט בתוך כל הבלאגן שמסביב ונותנת לך לחשוב על האופן שאתה רוצה להתמודד עם הקשיים. אני זוכרת שעלתה בי השאלה, למה אומרים שיש בחירה חופשית אם בסוף ה' יודע כל מה שיקרה, וזה לא בשליטתי כל המאורעות שקורים? אבל הבנתי שהבחירה האמיתית והחופשית שיש לי זה על איך אני מתמודדת עם הדברים. את זה שיש לי את הסרטן לא בחרתי, אבל אני ממש יכולה לבחור איך לקחת את זה. והרגשתי שברגע שאני נותנת לתחושה שהכל לא בשליטתי, ולא בחרתי כלום ואין לי מה לעשות כדי להיטיב לעצמי אז נכנסתי למקומות של עצבות, יאוש. אבל ברגעים שהבנתי שזה ביידים שלי איך אני אתמודד אז הרגשתי מנצחת יותר, שמחה, מכוונת יותר לעשות טוב, לעצמי, לסביבה.

 אני זוכרת שנזכרתי אז בשיעור שהעבירו על תפילת חנה שהתקבלה בעזרת זה שהתפללה לא רק על עצמה ועל זה שיולד לה ילד אלא בעיקר על הציבור, ועל השליחות שהילד שלה יוכל להוסיף בעולם. הכוונה שלה הייתה להייטיב עם עמ"י ולא רק להיטיב עם עצמה. וגם אני התפללתי ככה. שה' יתן לי עוד זמן וכוח להיות עם החניכות שלי בנוב ולהיטיב להן. להמשיך בעשייה החינוכית שלי למען שמו. זה גרם לי להרחיב את המחשבה שלי ולהבין שההתמודדות שאני מתמודדת לא רק עוברת עלי אלא גם עושה גלים לסביבה, מנערת. אני חלק מכלל רחב יותר ויש לי השפעה עליו. ועל זה התפללתי ..שייתן לי להמשיך להשפיע.

היה לי הרבה זמן שלא ידעו מה הדרך הנכונה לטפל, לא ידענו מה הדרך שעלינו לפעול. הכל היה בסימני שאלה ואף רופא לא יכל להגיד בוודאות מה הדרך. זה תחושה של חוסר שליטה מטורף. לא יכולנו לעשות כלום כי אף אחד לא ידע להגיד לנו דברים מדויקים וכל רופא אמר משהו אחר. אבל ברגע שחשבתי על זה לעומק. כמה פעמים בחיים אנחנו חושבים שהכל בשליטה. אנחנו חושבים שאנחנו מחליטים על הכל. אנחנו המנהלים של החיים שלנו והכל בידיים שלנו. אבל ברגע שחוויתי בצורה כ"כ כואבת ועוצמתית את החוסר שליטה שהיה לי, ולא היה לי אלא לבטוח בה' שיוביל אותי לטיפול הנכון. הבנתי שאני חייבת להכניס בחיים שלי יותר את המקום של האמונה וההבנה שה' מוביל אותי. הוא נמצא בתוכי והוא המנהל. הוא מוביל ואני אחריו. להפסיק לחשוב שאתה שולט בהכל. להרפות, לתת מקום גדול יותר לאמונה.

(אין ספק שיהונתן אחי הצעיר עזר לי מאוד ;) הייתי חייבת לציין את זה!!;))

**4.מסקנות ותובנות שקיבלת:**

יש לי כמה מסקנות, אבל אני בטוחה ויודעת שעם הזמן יעלו בי יותר ויותר תובנות. שאלה אותי חניכה אם הייתי מוותרת על המחלה? ואני חושבת שברור שזה לא היה טוב. היה קשה ומורכב. אבל ברור שזה הוביל אותי למקום טוב יותר שעליו לא הייתי מוותרת. נכנס בי כ"כ חזק ההבנה שה' מוביל אותי שזה גורם לי לחיות ביותר שלווה וענווה מסוימת. הצלחתי לחוות יותר את הכח שיש למשפחה. המשפחה שלי הייתה המקור המרכזי לשאוב ממנה כח. קיבלתי הרבה יותר פרספקטיבה להבין שיש לי כ"כ הרבה טוב מסביבי ורק לפתוח את העיניים ולהודות על הניסים שקורים כל יום ויום. אני מודה שההתמודדות לא נגמרה. ועדיין לפני כל בדיקה וצילום יש בי חשש ופחד. הרצון הפנימי שלי להמשיך ולעשות ולחיות רק גבר מאז ולכן אני כ"כ לא רוצה שהוא יפסיק. אבל אני יודעת וסומכת שהכל יכוון למקום נכון ויוביל אותי לאן שאני צריכה להגיע. ואני רק מנסה לעשות את הכל בצורה שמחה וטובה יותר.

תשמחו, תנצלו, תעשו, תיטיבו, תאהבו, תחלמו ותגשימו כי כל יום הוא מתנה!